Uznesenie Krajského súdu Bratislava sp. zn. 1S/208/2016 z 20. 12. 2016
Uznesenie Krajského súdu Bratislava z 20. decembra 2016, sp. zn. 1S/208/2016, ECLI:SK:KSBA:2016:1016201780.1
Súd: Krajský súd Bratislava
Spisová značka: 1S/208/2016
ECLI: ECLI:SK:KSBA:2016:1016201780.1
Dátum vydania: 20. 12. 2016
Forma: Uznesenie
Text rozhodnutia
Súd: Krajský súd Bratislava Spisová značka: 1S/208/2016 Identifikačné číslo súdneho spisu: 1016201780 Dátum vydania rozhodnutia: 21. 12. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1016201780.1 Uznesenie Krajský súd v Bratislave v právnej veci žalobcu: 1. A.. C. O., R. XXXXX/X, XXX XX R., 2. Súkromná stredná odborná škola - Magán Szakközépiskola, Trhovisko 2294/15, 929 01 Dunajská Streda, obaja právne zastúpení: Fridrich Paľko, s.r.o., Grösslingova 4, 811 09 Bratislava, proti žalovanému: Ministerstvo školstva, vedy, výskumu a športu Slovenskej republiky, Stromová 1, 813 30 Bratislava, o odkladný účinok, takto r o z h o d o l : Súd odkladá vykonateľnosť rozhodnutia žalovaného Ministerstva školstva, vedy, výskumu a športu Slovenskej republiky č. 2016-19000/30837:1-Sekr. zo dňa 22.07.2016 v spojení s rozhodnutím č. 2016-8820/24391:7-100B zo dňa 02.06.2016, až do právoplatného skončenia konania vo veci samej. o d ô v o d n e n i e : 1. Žalobcovia sa žalobou doručenou tunajšiemu súdu dňa 27.09.2016 domáhali preskúmania zákonnosti rozhodnutia žalovaného Ministerstva školstva, vedy, výskumu a športu Slovenskej republiky č. 2016-19000/30837:1-sekr. zo dňa 22.07.2016 v spojení s rozhodnutím č. 2016-8820/24391:7-100B zo dňa 02.06.2016. 2. V žalobe súčasne požiadali o odklad vykonateľnosti vyššie citovaných rozhodnutí. Žiadosť o odkladný účinok správnej žaloby odôvodnili tým, že hrozí závažná ujma hlavne pre žiakov žalobcu v 2. rade, ktorí stratia možnosť dokončiť svoje stredoškolské vzdelanie, prídu o možnosť riadne zabezpečovaného vzdelávania v obvode svojho bydliska, hrozí strata zamestnania zamestnancov školy a riziko zmarenia prijímacích pohovorov na ďalší školský rok. 3. Podľa § 185 Správneho súdneho poriadku (ďalej len „SSP“), správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 4. Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 5. Podľa ustanovenia § 186 ods. 2 SSP, odkladný účinok zaniká právoplatnosťou rozhodnutia správneho súdu vo veci samej. 6. Správny súd považoval dôvody uvedené v žiadosti žalobcov o odklad vykonateľnosti napadnutého rozhodnutia, resp. v návrhu na priznanie odkladného účinku správnej žaloby za opodstatnené. 7. Vzhľadom na vyššie uvedené skutočnosti postupoval správny súd v súlade s § 185 písm. a) SSP a rozhodol o žiadosti žalobcov spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

